ප‍්‍රශ්නය: පසුගිය ආණ්ඩුවේ විවිධ පුද්ගලයන්ට දූෂණ චෝදනා එල්ල වූ බව කිව්වත් මේ ආණ්ඩුවෙන් තවම ඒවා හරි හැටි හොයන්න පටන් අරගෙන නෑ නේද? ඇයි හොරු අල්ලන්න මන්දගාමී? පිළිතුර:- ඒකේ දුර්වලකමක් තියෙනවා. මන්දගාමියි. නමුත් මැතිවරණයේ දී ප‍්‍රධානම මාතෘකාව ඒක. අපේ මහා ධනස්කන්ධය කොල්ල කාලා, අපේ සල්ලි උදුරගෙන තියෙනවා, මංකොල්ල කාලා තියෙනවා කියා තමයි මිනිස්සු නැගිට්ටේ. මිනිස්සු ඡුන්දය දුන්නේ ඒකටයි. ඒ නිසා මේක මන්දගාමී ස්වභාවයෙන් යන්න දෙන්න එපා. අපට වාහන නෑ, අපට නිලධාරීන් නෑ, අපට කාර්යාල පහසුකම් මදි කියා අල්ලස් හෝ දූෂණ චෝදනා විමර්ශන කොමිසමේ අය කියනවා. ඒකයි මේවා හොයන්න කල්යන්නේ කියනවා. පහුගිය කාලේ පාවිච්චි කරපු වාහන මහ පාරේ ගොඩ ගහලා තියෙනවා දකිනවානේ. ඒවා මේකට දෙන්න. රස්සාවල් ඉල්ලන සුදුස්සො ඉන්නවා. විශ‍්‍රාම ගිය උසස් නිලධාරීන්ට අඩ ගැහුවොත් ඔයාලා එන්න අපට උදව් කරන්න කියලා පඩි නැතුව එනවා. රජය මීට වඩා වැඩි අවධානයක් මේකට යොමු කරන්න  ඕනෑ. මෙහෙම ගියොත් හොරු පැනලා යනවා. ෆයිල් ඔක්කොම අතුරුදන් වේවි. තිබිච්ච කුඩු වාෂ්ප වෙලා යාවි. ලෙඩා මැරෙන්න කලින් මේක කරන්න. මේකට ප‍්‍රමුඛස්ථානය දෙන්න.